**NVIOs politiske plattform 2025**

**Kortversjon**

1. Veteranlov etableres.
   1. Veteranbegrepet ble utvidet i 2024, rettighetene fra forsvarsloven må omfatte alle som har tjenestegjort i operasjoner utenlands.
   2. Formodningsregel innføres for erstatnings- og kompensasjonssaker for veteraner.
   3. Likestilling mellom psykiske og fysiske skader i regelverket for utenlandsveteranene
2. Regjeringens implementering av tiltaksplanen
   1. At tidsplanen følges og spesiell oppfølging av tiltakene #2 – samtykkeerklæring, #16 – økonomisk rådgivning ved utbetaling av erstatning og #17 – justissektorens oppfølging av veteraner fra denne sektoren
3. Veteraners søknader i NAV og SPK, inklusive klagenemnda, gis prioritet og saksbehandlingstiden reduseres.
4. Veteraner og deres familie skal gis et relevant, tidsriktig og adekvat helsetilbud etter skader fra internasjonale oppdrag. Dette må sikres gjennom et samarbeid mellom offentlige, ideelle og private institusjoner.
   1. Mer fokus på forebygging av helseplager, rus- og gjeldsproblematikk.
   2. Stigmaet rundt psykisk helse bygges ned.
5. Forskning på veteranfeltet styrkes.
   1. Positiv vekst etter traumatiske hendelser.
   2. Veteraners kompetanse og samfunnets muligheter for å nyttiggjøre seg denne.
6. Økt kunnskap og kompetanse på veteranen og veteranfamilien i helsevesenet og skoleverket.
7. Temaet Norges deltakelse i operasjoner utenlands må inn i undervisningen på skolene.
8. Formalisering av kurs og utdanning som gis i Forsvaret.
9. Full merverdiavgiftskompensasjon gjennom en regelstyrt ordning innføres.
10. Forsvaret utarbeider en veteranpolicy for arbeid for veteranene, deres familier og nærmeste.
11. Nettverket av familiekoordinatorer/-kontakter i Forsvaret forsterkes.
12. Forsvarets oppfølging av veteraner skal gjelde i hele livsløpet.

**Langversjon**

1. En egen veteranlov vil kunne ta inn over seg alle juridiske forhold som berører personell som har deltatt i militære operasjoner utenlands. Dette vil gjøre det enklere å manøvrere juridisk etter at man har satt et politisk oppdrag foran seg selv og sin familie. Begrepet veteran er heller ikke definert i juridisk forstand, noe som er på tide.
   1. Rettighetene for personell fra internasjonale operasjoner og internasjonal innsats må likestilles. Definisjon av veteranbegrepet ble utvidet i 2024 etter påtrykk fra NVIO. Fremdeles er det forskjell på rettighetene mellom internasjonale operasjoner og internasjonal innsats.
   2. Hvis ikke noe annet bevises, skal en PTSD formodes å ha oppstått ved tjenestegjøring i en operasjon utenlands. Bevisbyrden for å motbevise dette skal ligge hos Staten.
2. Regjeringens tiltaksplan for det videre veteranarbeid ble vedtatt i mars 2024 og skal løpe til 2028. NVIO skal følge med på implementeringen av tiltakene og at planen blir revidert og fortsetter etter 2028. Organisasjonen skal ha spesiell oppfølging av tiltakene #2 – samtykkeerklæring, #16 – økonomisk rådgivning ved utbetaling av erstatning og #17 – justissektorens oppfølging av veteraner fra denne sektoren
3. Behandling av søknader i NAV og SPK, inklusive klagenemnda, bør gis nødvendig prioritet og det bør være en målsetting at saksbehandlingstiden reduseres.
4. Veteraner og deres familie skal gis et relevant, tidsriktig og adekvat helsetilbud etter skader fra internasjonale oppdrag. Dette må sikres gjennom et samarbeid mellom offentlige, ideelle og private institusjoner. Retten til fritt behandlingsvalg gjeninnføres.
   1. Forebygging av helseplager, rus- og gjeldsproblematikk er billigere enn behandling av de samme utfordringene. Forebygging må være fokus ved seleksjon og underveis i operasjonene utenlands.
   2. Det må iverksettes et videre kommunikasjonsarbeid for å bygge ned stigmaet rundt psykisk helse. Dette må fokusere på at man kan bli frisk selv om man tidligere har hatt dårlig psykisk helse.
5. Forskingen på veteranfeltet må styrkes. NVIO ønsker blant annet forskning på:
   1. Positiv vekst etter traumatiske hendelser.
   2. Veteraners kompetanse og samfunnets muligheter for å nyttiggjøre seg denne.
6. Kunnskap og kompetanse på veteranen og veteranfamilien må økes i helsevesenet og skoleverket for å sikre bedre oppfølging av personellet.
7. Temaet Norges deltakelse i internasjonale operasjoner som del av Norges utenriks- og forsvarspolitikk må inn i undervisningen på skolene. Dette er spesielt viktig i den sikkerhetspolitiske situasjonen Norge er i, og kunnskap om historien skal bidra til å øke forsvarsevnen.
8. En større grad av formalisering av kurs/utdanningen som gis på alle nivå i Forsvaret må gjøres. Dette gjelder fra førstegangstjeneste og oppover. Tiltaket vil også kunne styrke førstegangstjenestens anseelse i samfunnet.
9. Full merverdikompensasjon innføres. Dagens ordning hviler på tildelingen i statsbudsjettet fra et år til et annet. Dette kan medføre at NVIO ikke blir kompensert 100 %.
10. Forsvaret utarbeider en etatlig veteranpolicy for arbeid for veteranene og deres familier slik at den økonomiske tildelingen til dette arbeidet får størst mulig effekt, nasjonalt, regionalt og lokalt. Videre at den klargjør spillereglene innen området.
11. Nettverket av familiekoordinatorer/-kontakter i Forsvaret bør forsterkes slik at familiene til forsvarsansatte har en port inn med tanke på støtte og tilgang til informasjon ved lengre fravær av den forsvarsansatte.
12. Det er bare et helsevesen og et velferdssystem i Norge, og dette skal nyttes av alle borgere i Norge – inklusive veteraner. Imidlertid bør veteranene ha en åpning til Forsvaret som kan gjøre at det blir lettere å få losing inn til de etater som kan bidra til god ivaretakelse.